Flere alternative behandlere har klaget over den forskelsbehandling, der var mellem dem og de autoriserede behandlere under coronanedlukningen.

Endnu en patient har lagt sig på briksen hos Marianne Kjeldgaard Faurholdt. Hun er uddannet akupunktør og arbejder som selvstændig akupunktør hos Behandlerhuset i Hals. Selvom der er kunder i biksen lige nu, så har det ikke været sådan hele tiden. I næsten fire måneder måtte Marianne Kjeldgaard Faurholdt nemlig ikke stikke nåle i folk, fordi hendes klinik var omfattet af coronanedlukningen. Mens hun var tvunget til at holde lukket, så var andre behandlere ikke. Hun måtte derfor være vidne til, at autoriserede behandlere som fysioterapeuter og kiropraktorer holdt åbent og endda også udøvede akupunktur. - Det var dybt frustrerende, og jeg blev virkelig harm. Det er jo ikke rimeligt, at vi ikke må få lov til at arbejde og lave akupunktur, mens de autoriserede sundhedspersoner må. Det giver ikke mening, siger Marianne Kjeldgaard Faurholdt. Klager til ombudsmanden Marianne Kjeldgaard Faurholdt var langt fra den eneste, der var frustreret over forskelsbehandlingen. Hun gik derfor sammen med flere andre såkaldte registrerede alternative behandlere om at klage til Sundhedsstyrelsen. Selvom klagen blev sendt i april, modtog Marianne Kjeldgaard Faurholdt og hendes kollegaer aldrig svar. De fik derfor deres advokat til at sende en rykker, men lige lidt hjalp det. Det har resulteret i, at de nu klaget til Folketingets ombudsmand. - Vi håber på, at vi kan komme i dialog med Sundhedsministeriet om, at vi har været tvangslukket. Vi håber, at vi kan få kompenseret alt det, som vi har mistet rent økonomisk, siger Marianne Kjeldgaard Faurholdt. Ombudsmanden har sendt foreningens klage videre til Sundhedsministeriet, som ikke har ønsket at kommentere klagen over for TV2 Nord.